લેખકની અન્ય એક નવલકથા ‘નીરજા ભાર્ગવ’ની જેમ આ વાર્તામાં પણ ડૉગ સ્ક્વોડની કામગીરીને લંબાણપૂર્વક રજૂ કરવામાં આવી છે. જોકે એ લંબાણ ગમે તેવું અને સમજાય તેવું છે અને બે કૂતરીઓ રિન્કી અને સિલ્કીના અલગ-અલગ વર્તનથી વાચકને મૂંઝવણમાં મૂકવાની તક લેખકે બખૂબી ઝડપી લીધી છે. કેતનની પોલીસ સ્ટેશનની પહેલી મુલાકાત અને એસ.પી.ના કૂતરા વાળી વાત દ્વારા એક સામાજિક કટાક્ષ થયો છે પણ તે કોઈને ચચરે એવો નથી અને તેમાં લેખકે ક્યાંય સામાજિક પ્રશ્ન ઉઠાવવાનો પ્રયત્ન કર્યો નથી. તેમણે તો એક પરિસ્થિતિને જેમની તેમ દર્શાવીને બાકીનું કામ વાચકો પર છોડી દીધું છે. તેમાં લેખકની વર્ણન કલા અને પ્રસંગ અનુરૂપ સંવાદ ઘડવાની આવડત સુપેરે દેખાઈ આવે છે.